Nemendur og starfsfólk Grunnskólans í Borgarnesi gengu fylktu liði með kerti í fagurmáluðum krukkum frá grunnskólanum í Skallagrímsgarð í morgun ásamt nokkrum foreldrum . Í göngunni gengu vinabekkir hlið við hlið en vinabekkir eru hluti af forvarnarverkefni innan skólans gegn einelti . Snjór lá yfir öllu , fullt tungl var á himni og kyrrð í lofti meðan nemendur og starfsfólk gengu í garðinn þar sem allir sungu nokkur vel valin jólalög . Á meðan söngurinn stóð yfir byrjaði að snjóa , grunnskólabörnum til mikillar gleði . Að söngnum loknum var boðið upp á heitt kakó og piparkökur sem samverugestir nutu vel .